Ago buni
Mark
yaku bura reyo
Ago di ini adina
Ago buni Mark yaku bura reyo ini ago ideri ini adina bi mini: “…Sei di mida Iesu Keriso di ago buni…” Minari Iesu bi moimai rena amiye ma vava nufa amiye. Ini vava bi ini oteimana ago ma vima no odoro ma amiye di vegu no koite makuna ideri amedo. Iesu iniye rofu niyo bi Amiye di mida, kaere bi desi ini vegu masi amiye ini vegu no kero reyagane dada.
Mark yaku vegu rorobo dudu Iesu di sina niyo. Mina sina yokoi yokoi bi Iesu di moimai rena di sina, oteimana ago de. Ago tumu yokoi John Baptist ma Iesu di uka maina regika nivena ago koina nina koderi, Mark yaku Iesu di moi buni rena di vegu ma ini oteimana rofu bura reyo. Gabi Iesu di usi dina vene ina diba, idu Iesu di tuma vene di vegu no ina rofu moi tora riyadi. Ago metonari bi Iesu di vegu di fura remanu amegamori, ina satauro ikoko reyadi ma muyesi dadi rae reyo di sina niokuyadi.
Ago metona yokoi bi nanaka [ ] ideri amedo. Amiye be yaku nidedi mina ago bi amiye be yaku bura reyadi, diya Mark yaku bura reyo.
Beika sina ideri
Ago buni di adina 1.1–13
Iesu di moimai rena Galilee ri 1.14—9.50
Galilee gutuna Jerusalem rofu 10.1–52
Metona furari Jerusalem ideri ma adinari 11.1—15.47
Iesu dadi rae reyo di sina 16.1–8
Iesu veyadi ma omari dadi boyo 16.9–20
1
John Baptist di nirausi rena ago
(Mt 3.1–12; Lk 3.1–18; Jn 1.19–28)
1 Mina bi Sei di mida* Iesu Keriso di ago buni yomakai kora reyo. 2 Sei di ago niyo amiye Isaiah yaku bura reyo† kana:✡
“Sei yaku makai niyo, ‘Nai ago moi raga redo amiye yi budari nifeidegida.
Yi ida moi dogo rego.’
3 Amiye yokoi di goroka bi gagani autu sanari raka nido,✡
‘Varika amiye di ida dogo resi
ini dibo ida moi rorobo rifa.’ ”
4 Ma John Baptist gagani autu sanari vegu no feresi moi etagae rina ma Sei yaku ini vegu no koite makuna di babatiso di ago nirausi resi ina vene babatiso magamo.‡ 5 Ye Judea gagani tora noibanu vene tau ma Jerusalem vene ina rofu baegamadi. Ye ini vegu no niogau regamadi ma Jordan koruri babatiso regamo.
6 John di varuka bi kamelo di ueta ma ini gagaba ukita maena bi boromakau di ro. Ini iruku bi kaufa ma kaoro di ona.✡ 7 Ma nirausi resi niyo, “Na usi baego amiye ini vava yaku nai vava etei riyo, ye na bi rorobo de efuka odesi ini yuka ro di maena younegida. 8 Na yaku koru dudu ya babatiso reyaka, idu mina amiye bi Vima kikifa dudu ya babatiso rego.”
Iesu di babatiso rena ma uka maina regika nivena
(Mt 3.13—4.11; Lk 3.21–22; 4.1–13)
9 Mirona ituari Iesu bi Nazareth taoni Galilee gutuna baeyo ma John yaku Jordan koruri babatiso reyo. 10 Iesu bi evade koru ideri gutuna bae iruruka resi ne reyori bi oma ekeyo ma Vima kikifa bi pune erena kana ina fafau rou reyo. 11 Ma goroka yokoi oma gutuna degasa niyo, “Ya bi nai uka maida mida; ada tora gade ya rofu reida.”✡
12 Ne ituari maka Vima kikifa yaku gagani autu sanari Iesu nifeideyo. 13 Ma gagani autu sanari meda 40 amegamori, Satani yaku vegu no reyainedi vonisi, ini uka maina regika niveyo. Ina bi tuma dona nadinasa amegamo ma Sei di naivo naivo vima yaku nari regamadi.
Iesu oyena rutu vene 4 raka niyo
(Mt 4.12–22; Lk 4.14–15; 5.1–11)
14 John Baptist moi gira reyadi fufuta rofu, Iesu Galilee ri nesi Sei di§ ago buni nirausi regamo. 15 Resi niyo, “Gua bi Sei di meda, ma Sei di ourefeidena amena sana bi atafu okiyo. Yi vegu no feresi moi etagae risi ago buni rofu mokena vari gira aefa!”✡
16 Iesu bi Galilee moka daidai tora seriri bogasa bi Simon ini usika Andrew sa koruri fate makugamadi ma veyo, adina ina bi oyena rutu vene. 17 Iesu yaku ina vene rofu niyo, “Na usi baefa ma oyena koda rena kana amiye nirutu rena ya rigida.” 18 Minari maka ini fate feresi usi diyadi.
19 Doba deri bogasa bi uba dubuisa James ma John, Zebedee di mida, veyo. Ina yaku bouti fafau fate veika regamadi. 20 Iesu yaku evade uba dubuisa raka niyo ma ini baba Zebedee ma ini moimai rededi vene boutiri feresi usi diyadi.
Amiye yokoi vima no nufa
(Lk 4.31–37)
21 Iesu bi ini usi dina venesa Capernaum taoniri boyadi ma evade Sabati medari usa usa yava ideri dui resi amiye nioteimagi kora reyo. 22 Ye ini oteimana ago rofu tururu reyadi, adina ini oteimana bi kaere vava nufa amiye kana, ma ago gira oteimana vene kana de.✡
23 Mina ituari maka, amiye yokoi vima no nufa usa usa yavari raka niyo, 24 “Iesu Nazareth amiye, una rofu bi beika ura reisa? Ya bi una moi no regika okiyo ba? Na na diba ya bi kaere—ya bi Sei di Kikifa amiye!”
25 Ma emasi niyo, “Babo nisi mina amiye rofu yakusi di!”
26 Ma moi seko sako resi ababa nisi ini roaitari yaku diyo. 27 Amiye tau bi tururu resi iniye iniye nikaiteyadi, “Mina bi beika? Mina bi oteimana di ida ruaka yokoi mini ini vava nufa! Vima no rofu ago gira madori, neidesi anema yora nidedi!”
28 Kamini evade Galilee gagani tora noibanuri ini sina urafo rei diyo.
Iesu amiye tau gade moi buni riyo
(Mt 8.14–17; Lk 4.38–41)
29 Usa usa yava fereyadiri, evade James ma John sa Simon ma Andrew di yavari dui reyadi. 30 Ye Simon di imokai rema bi gauka resi roaita vaki vaki regasa ekamari varegamo, ma Iesu okiyori evade nioteimaradi. 31 Ye mina rema rofu bosi ini vana moisi moi dadiyo. Roaita vaki vaki bi fereyo ma iruku dabara resi nari regamo.
32 Uriyenauri meda nei tomu niyori, bi amiye yaku gauka vene tau ma vima no nufa vene tau Iesu rofu afei baeyadi. 33 Amiye tau mina taoniri amededi vene ka mina yava ida nefau okiyadi. 34 Ma Iesu yaku gauka vene tau gade moi buni risi vima no tau gade meki reyo. Resi vima no rofu ago ga niyaganedi niyo, adina mina vima diba ina bi kaere.
Iesu yaku Galilee gaganiri sina nirausi reyo
(Lk 4.42–44)
35 Kamini uriyaku gorogoro meda youna koderi, Iesu bi dadisi feresi gagani autu sanari disi usa usa niyo. 36 Ye Simon ini asiyaka venesa maina resi 37 baku resi niyadi, “Amiye tau vakoi bi ya maina rededi.”
38 Ma nikabai reyo, “Berou rautu eta rofu boi nenadi, ma mironari na ka ago nirausi regida, adina na bi mina dada deyaka.”
39 Ye Galilee gagani tau vakoiri disi ini usa usa yavari ago nirausi resi vima no meki regamo.✡
Iesu yaku amiye moi buni riyo
(Mt 8.1–4; Lk 5.12–16)
40 Refera amiye yokoi Iesu rofu okisi efuka odesi guyaguya nisi niyo, “Ya ura reisa vonisi, ya yaku na moi ruaka rigiya.”**
41 Kamini Iesu bi iriyeduka†† resi ini vana moi roto risi mina amiye avaka moisi niyo, “Na yaku ura reida; ruaka ni!” 42 Minari maka ini roaitari refera gauka ferei diyo ma ruaka niyo. 43 Ye Iesu yaku ago gira nisi evade maka nifeidesi 44 niyo, “Amiye yokoi ga nioteima, idu nesi ya kaya Sei ma amiye utari naivo amiye oteimasi yi roaita buni niyo kana ori sisika re. Ye amiye vegedi ya bi buni niyo, Moses yaku ago girari niyo kana, Sei rofu moi ori sisika regiya.”✡
45 Idu mina amiye yaku disi mina ago nirausi regasa gagani noibanuri digamo. Iesu rofu ago tora niyadi mina resi taoni ariara ma dina bi de reyo. Ye ina bi gagani autu sanari amei digamo, idu amiye gagani gagani tau ina vegika toga okigamadi.
* 1:1 Sei di mida; bura bedakai mina ago nufa de. † 1:2 niyo amiye Isaiah yaku bura reyo; bura bedakai niyadi vene yaku bura reyadi nufa. ✡ 1:2 Mal 3.1 ✡ 1:3 Is 40.3 ‡ 1:4 John Baptist gagani autu sanari…babatiso di ago nirausi resi ina vene babatiso magamo; bura bedakai John Baptist gagani autu sanari…babatiso di ago nigamo maka nufa. ✡ 1:6 2 Kgs 1.8 ✡ 1:11 Gen 22.2; Ps 2.7; Is 42.1; Mt 3.17; 12.18; Mk 9.7; Lk 3.22 § 1:14 Bura bedakai ka ourefeidena amena sana di nufa. ✡ 1:15 Mt 3.2 ✡ 1:22 Mt 7.28–29 ✡ 1:39 Mt 4.23; 9.35 ** 1:40 na moi ruaka rigiya: Mina gauka yaku amiye moi kino redo. †† 1:41 iriyeduka; bura bedakai gubuyo nufa. ✡ 1:44 Lev 14.1–32