12
Sabati meda di nikaitena
(Mk 2.23–28; Lk 6.1–5)
1 Mina ituari Iesu ma ini usi dina venesa Sabati medari witi muro idari nana diyadi. Ina yaku rauna resi witi di ada koma resi irigi kora reyadi.✡ 2 Idu Pharisee vene mina vegasa ina rofu niyadi, “Neide, yi usi dina vene bi beika Sabati medari una rofu bi tabu mina rededi!”
3 Idu ina rofu niyo, “Ya bi bura de veyadi beika David ini amiyesa yaku reyadi mirona medari rauna reyadiri?✡ 4 Ye Sei di yava ideri dui resi Sei rofu nimana beredi irisi ini vene ka maro. Ago gira yaku nido bi tabu mina beredi irigedi—Sei ma amiye utari naivo vene yaku maka iridedi.✡ 5 O ya bi bura de veyadi ba, ago gira di bukari Sabati medari Sei nivakena yavari Sei ma amiye utari naivo vene yaku mina meda di ago gira bi ukero vau rededi, idu vegu no yokoi de nufa?✡ 6 Idu ya nida, Sei nivakena yava kana de, ina bi isivaga iniye bi mini. 7 Idu mina ago di ini adina ya diba niyagadu vonisi, bi ‘Na bi iriyeduka ura reida, ma ori sisika rena bi de,’ ye ya bi vegu no nufa de amiye nifafana de rei tavoi reyaidu;✡ 8 adina Amiye di mida* bi Sabati meda di Varika amiye.”
Vana kevo amiye
(Mk 3.1–6; Lk 6.6–11)
9 Ye mina sanari feresi ini usa usa yavari dui reyo, 10 ma minari vana kevo amiye yokoi amegamo. Ini no dada nisi tourage regika nikaiteyadi, “Gauka moi buni rina Sabati medari bi ago gira rofu bi tabu ba ide?”
11 Kamini niyo, “Ya kaere yi mamoe yokoi maka nufa Sabati medari kono rubari keto rei nego vonisi, bi moi yakugiya ba ide?✡ 12 Ye amiye di isivaga bi tora, idu mamoe di isivaga bi keika. Mina resi Sabati medari vegu buni rena ago gira dada bi buni.” 13 Resi mina amiye rofu niyo, “Yi vana ae roto ri.”
Ma ini vana ae roto risi dudusa dairi buni niyo, ini berou vana kana. 14 Idu Pharisee vene feresi sina ago Iesu umuyegi nirorotari reyadi.
Sei di auba reyo naivo amiye
15 Idu Iesu ini nirorotari rena amutegasa mina sana feresi diyo ma amiye tau gade ina usi boyadi ma ini gauka tau gade moi buni rigamo; 16 resi ago gira maro bi amiye ga niyagane ina bi kaere. 17 Mina bi moi rama aeyaine beika Sei di ago niyo amiye Isaiah yaku niyo:
18 “Mina bi nai naivo amiye, kaere bi auba reyaka;✡
ina uka maida, kaere bi ina rofu ada reida.
Nai Vima bi ina fafau aegida,
ma ina yaku vegu rorobo tutubena idana vene tau rofu nirausi rego.
19 Ina bi kayamo de rego, o raka de nigo,
ma yokoi yaku ini goroka taoni idari de neidego.
20 Ina yaku doi yau niyo bi ubaki de rego.
Ma ita iko keika ka de ukafego,
bogo vegu rorobo mina moi rama rigo;
21 ma tutubena idana vene yaku ini roka rofu uka mokena aegedi.”
Iesu ma Beelzebul
(Mk 3.20–30; Lk 11.14–23)
22 Mina usi vima no nufa amiye yokoi kaere bi babo ma ne taufa afei baeyadi ma Iesu yaku moi buni riyo, ye gagani vesi ago niyo. 23 Amiye tau gade tururu resi niyadi, “Aiyo, mina bi David di tutubena Keriso, kaere tua resifa ba ide?”
24 Idu Pharisee vene mina neidegasa niyadi, “Mina amiye bi vima no di ourefeidena amiye Beelzebul† di vava dudu maka vima no meki redo.”✡
25 Idu mina vene di mokena vesi ina rofu niyo, “Gagani uta okusi iniye iniye berou berou are resi ruda rego vonisi, bi berou berou keto rego. Ma taoni o rubu iniye iniye uta okusi iniye iniye berou berou are resi ruda rego vonisi, bi berou berou keto rego. 26 Ye Satani ini vima nosa iniye iniye meki regedi vonisi, bi iniye okusi ruda regedi. Ye gokai resi ini ourefeidena amena sana bi are rego? 27 Ma na yaku vima no Beelzebul di vava dudu meki reida vonisi, bi yi vene bi kaere di vava dudu meki rededi? Mina dada ini beika rededi yaku yi ago bi rama de vo nidedi! 28 Idu Sei di Vima di vava dudu vima no meki reida vonisi, bi Sei di ourefeidena amena sana bi ya vene rofu deyo mini.
29 “O gokai dudu amiye yokoi yaku amiye yeiva di yava dui resi ini gugura fore duma rego? Makai siko resi bi mina amiye yeiva ukita rigo kumo ini gugura fore duma rego.
30 “Amiye kaere nasa de, bi na rofu de; ma kaere nasa butu de rido, bi rerevaida nido.✡ 31 Mina dada ya vene rofu nida, amiye di vegu no tau ma Sei di roka moi no rina ago tau koite makugo, idu Vima kikifa ini roka moi no rigo, bi de koite makugo. 32 Ma kaere amiye yaku Amiye di mida rofu ago no nigo, ini vegu no koite makugo, idu kaere yaku Vima kikifa rofu ago no nigo, gua o meda baegediri, ka de koite makugo.✡
Yabo ma ini meko
(Lk 6.43–45)
33 “Yabo buni, bi ini meko buni nigedi, o yabo no, bi ini meko no nigedi; yabo ini meko dudu vei mama regedi.✡ 34 Ya aruma di mida mida—gokai ida dudu ya bi uka no vene, ma ya yaku ago buni be nigedi? Adina beika uka ideri vata baedo, bi vena yaku nido mini.✡ 35 Amiye buni yaku ini ukari beika mokedo bi buni dada, vegu buni moi baedo, ma amiye no yaku ini ukari beika mokedo bi no dada, vegu no moi baedo.
36 “Ya nida Sei di kota rena medari amiye bi ini ago tavoi tavoi tau niyadi mina nirorotari reyainedi. 37 Adina yi ago dudu yi vegu bi rorobo nigo o nifafana rego.”
Rebe rofu niguba rena
(Mk 8.11–13; Lk 11.29–32)
38 Mina usi ago gira oteimana vene ma Pharisee vene be yaku Iesu nikabai resi niyadi, “Oteimana amiye, una ura resifa ya bi una rofu rebe yokoi regiya.”✡
39 Idu nikabai resi niyo, “Vegu no resi mokena vari gira de aesi gua amededi vene yaku rebe nikaitededi; rebe yokoi de mago, idu Sei di ago niyo amiye Jonah rofu vata niyo rebe mina maka maro.✡ 40 Adina Jonah bi meda regode ma urusa regode oyena tora di uka ideri ameyo kana, ye Amiye di mida ka bi meda regode ma urusa regode kono di uka ideri amego.✡ 41 Nineveh vene Sei di kota rena medari, gua amededi venesa, are resi ini beika reyadi vegu nifafana regedi, adina bi Jonah yaku Sei di ago nirausi reyori, vegu no feresi moi etagae riyadi. Ma vefa, amiye yokoi Jonah ebu reyo bi mini!✡ 42 Meda baedo rama eta rofu di kuini bi Sei di kota rena medari gua amededi venesa edadisi beika reyadi vegu mina nifafana rego, adina bi gagani maikeri gutuna kini Solomon di mokena tora neidegi baeyo. Ye vefa, amiye yokoi kaere Solomon ebu reyo bi mini!✡
Vima no di dairina
(Lk 11.24–26)
43 “Ye vima no yaku amiye yokoi ferei yakusi bi koru de gaganiri ameinu rena sana maina rego. Yokoi baku rena de resi 44 iniye kamini nigo, ‘Nai yava ferei yakuyaka minari dairigida.’ Dairisi mina yava baku rego, bi sena gudare resi ae dogo reyadi ma notoka amedo. 45 Resi bi disi vima no 7 inasa iniye ini no ebu reyadi afei baesi minari amegedi. Ye mina amiye di amena gua bi no iniye iniye sena kana de. Mina ye gua ari vegu no rededi vene bi makai.”
Iesu di nono ma ini dubuiyaka
(Mk 3.31–35; Lk 8.19–21)
46 Ye amiye tau gade rofu ago niyori, ini nono ma ini dubuiyaka baesi etofaro are resi bi inasa ago nigedi ura reyadi. 47 Ye amiye yokoi ina rofu niyo, “Ve kumo, yi nono ma yi dubuiyaka bi etofaro are resi ini ura bi yasa ago nigedi.”‡
48 Kamini nikabai resi niyo, “Kaere bi nai nono ma kaere bi nai dubuiyaka?” 49 Resi ini usi dina vene rofu vana imiyou resi niyo, “Ve kumo, mina vene bi nai nono ma nai dubuiyaka! 50 Adina kaere nai Baba omari amedo amiye di mokena rego, bi nai dubuini, nai tobaini ma nai nono.”
✡ 12:1 Deut 23.25 ✡ 12:3 1 Sam 21.1–6 ✡ 12:4 Lev 24.9 ✡ 12:5 Num 28.9–10 ✡ 12:7 Hos 6.6; Mt 9.13 * 12:8 Bura bedakai ka ka nufa. ✡ 12:11 Lk 14.5 ✡ 12:18 Is 42.1–4 † 12:24 Beelzebul; bura bedakai Beelzebub nufa. ✡ 12:24 Mt 9.34; 10.25 ✡ 12:30 Mk 9.40 ✡ 12:32 Lk 12.10 ✡ 12:33 Mt 7.20; Lk 6.44 ✡ 12:34 Mt 3.7; 15.18; 23.33; Lk 3.7; 6.45 ✡ 12:38 Mt 16.1; Lk 11.16 ✡ 12:39 Mt 16.4 ✡ 12:40 Jon 1.17 ✡ 12:41 Jon 3.5 ✡ 12:42 1 Kgs 10.1–10; 2 Chr 9.1–12 ‡ 12:47 Bura bedakai nanaka 47 nufa de.