6
Sabati meda di nikaitena
(Mt 12.1–8; Mk 2.23–28)
1 Kamini Sabati medari Iesu ma ini usi dina venesa witi muro idari nana diyadi. Ina yaku witi di ada koma resi ini vanari fufuta resi rama maka irigamadi.✡ 2 Idu Pharisee vene ina rofu niyadi, “Beika resi Sabati medari una rofu bi tabu mina rededi?”
3 Ma nikabai resi niyo, “Ya bi bura de veyadi, beika David ini amiyesa yaku reyadi mirona medari rauna reyadiri?✡ 4 Sei di yava ideri dui resi Sei rofu nimana beredi moisi irisi ini vene ka maro. Ago gira yaku nido bi tabu, Sei ma amiye utari naivo vene maka bi mina beredi irigedi.”✡
5 Resi ina vene rofu niyo, “Amiye di mida bi Sabati meda di Varika amiye.”
Vana kevo amiye
(Mt 12.9–14; Mk 3.1–6)
6 Kamini Sabati meda yokoiri, usa usa yavari dui resi amiye oteimaro ma minari bi vana rama kevo amiye amegamo. 7 Ago gira oteimana vene ma Pharisee vene Sabati medari mina amiye moi buni rigi vei mona regamadi, bi ini no dada nisi tourage regika. 8 Idu bi sena mina vene di mokena diba nisi vana kevo amiye rofu niyo, “Dadisi mina vene di nemokori are re.” Dadisi are reyori, bi 9 nikaiteyo, “Ya usa nida, ago gira dada beika vegu bi buni Sabati medari regedi? Vegu buni regedi, ba vegu no regedi? Amiye di vegu moi vegu rigedi, ba umuyegedi?” 10 Resi ina vene tau rofu ne resi mina amiye rofu niyo,* “Yi vana ae roto ri.” Ma reyori, bi ini vana dudusa dairi buni niyo.†
11 Idu mina vene di mokena bi gubuyo yaku vata baeyo ma Iesu rofu beika regedi iniye iniye nidodi regamadi.
Iesu di nifeidena vene 12 moiyo
(Mt 10.1–4; Mk 3.13–19)
12 Mina ariri, Iesu yaku omuna yokoiri usa usa nigi boyo, resi urusa doba Sei rofu usa usa nigamo. 13 Ari uveyori, ini usi dina vene raka nisi 12 auba resi ini roka bi nifeidena vene vo nisi maro: 14 Simon (Iesu ini roka maro bi Peter) ma ini usika Andrew; James ma John, Philip ma Bartholomew, 15 Matthew ma Thomas, Alphaeus di mida James, ma Simon zealot amiye, 16 James di mida Judas ma Judas Iscariot, kaere bi Iesu siri rena amiye niyo.
Iesu amiye oteimasi gauka moi buni riyo
(Mt 4.23–25)
17 Kamini ina venesa desi nomuri ini usi dina vene tau gadesa are reyadi. Ma Judea gagani vene ma Jerusalem vene tau gade, ma Tyre ma Sidon kone vene tau gade ka minari; 18 ini okiyadi bi Iesu di sina neidegi ma ini gauka moi buni riyainedi. Ma kaere vima no nufa guraugamadi ka moi buni rigamo. 19 Ye amiye tau gade bi ina avaka moigika regamadi, adina vava ina rofu yakugamori, bi amiye tau gade moi buni rigamo.
Ada rena ma iriyeduka rena
(Mt 5.1–12)
20 Iesu yaku ini usi dina vene rofu vesi niyo,
“Ya kaere ina diba ini vimari Sei di gugura buni yokoi de, bi ada regedi,
adina Sei di ourefeidena amena sana bi yi!
21 Gua, ya rauna rededi vene bi ada regedi;
adina Sei yaku yi iruku ya mago mironi ma bi moi vata baegedi!
Gua, ya isaka nidedi vene bi ada regedi;
adina yoga nigedi mironi!
22 “Amiye yaku ya rofu gubuyo resi fufuta masi ya rofu nifafana resi yi roka moi no rigediri, Amiye di mida usi dina dada, bi ada regedi! ✡ 23 Mirona medari, ada regasa adena ufa, adina yi obini omari moigedi bi tora, adina mina vegu makai dudu ini tutubena yaku Sei di ago niyadi vene rofu reyadi.✡
24 “Idu no baego mironi, ya kaere gua bi gugura tau vene,
yi vegu moi buni rena bi gua moidedi mini!
25 No baego mironi, ya kaere gua iruku tau iridedi;
rauna regedi mironi!
No baego mironi, ya kaere gua yoga nidedi bi;
isaka nigasa guruo amegedi mironi!
26 “Amiye tau yaku ya ni buni regediri, bi no ya rofu baego; yi tutubena vene yaku mina ago yokoi maka Sei di ago nidedi ofa vene rofu nigamadi.
Uka mana tuma vene rofu
(Mt 5.38–48; 7.12a)
27 “Idu na neidededi vene ya rofu nida: yi tuma vene uka masi ya rofu gubuyo rededi vene fafau buni refa. 28 Ya nikiraini rededi vene rofu bi buni tora gade masi ya rofu no rededi vene fafau bi Sei rofu usa usa nifa. 29 Amiye yokoi yaku yi ragena famagori, bi berou ka ma kumo famaraine. Ma amiye yokoi yaku yi serti moigori, bi kaini feresi yi fafau varuka ka ma. 30 Amiye neinei ya rofu ya usa nigori, bi mina ma; ma kaere ya rofu yi beika be moigori, dairi ya marainedi bi ga ni. 31 Ya ura rededi amiye yaku ya rofu rebigedi kana, ina rofu makai refa.✡
32 “Ye ya uka madedi vene maka uka mabigedi vonisi, bi gokai dudu Sei buni tora gade ya mago? Vegu no rededi vene ka uka madedi vene maka uka madedi! 33 Ma ya rofu buni rededi vene maka buni regedi vonisi, bi gokai resi Sei buni tora gade ya mago? Vegu no rededi vene ka makai rededi! 34 Ya uka mokena aesa amiye be dairisi ya magedi ma magiya vonisi, bi gokai resi Sei buni tora gade ya mago? Vegu no rededi vene ka vegu no rededi vene rofu madedi, maradi kana dairi moigi maka! 35 Idu yi tuma vene rofu uka mafa. Vegu buni ina rofu rei masi ya dairi moigedi mokena bi ga mokefa. Makai dudu bi yi buni tora gade moigedi, ma ya bi Sei odoro iniye di mida vene nigedi. Adina kaere amiye ni buni de rededi vene ma vegu no rededi vene rofu ka mokei tora redo. 36 Amiye rofu iriyeduka refa, yi Baba ka bi iriyeduka ya rofu redo kana.
Amiye be rofu kota rena
(Mt 7.1–6)
37 “Amiye di no rofu mokei no ga refa, ma Sei yaku ka yi no kota de rego. Amiye be nifafana ga refa, ma Sei ka ya nifafana de rego. Amiye di vegu no erufugediri, Sei yaku yi vegu no koite makugo. 38 Amiye be mafa, ma Sei yaku ya mago. Yi dura moi vata baegori, moi varaka varaka resi besa ma vata baegasa rausi rebigo, kamini ya bi ya rofu beika rau reyadi, bi uka bere nigedi. Adina ya amiye gokai toe madedi kana, Sei yaku mina toe dairisi ya mago.”
39 Ma mokena ago ina vene rofu ka niyo, “Ne taufa amiye yaku ne taufa ourefeidego ba? Makai kana ina remanu sokuri gogo keto regedi.✡ 40 Usi dina amiye ini oteimana amiye ebu de rego, idu mokena oteimai vau regori, bi ini oteimana amiye kana nigo.✡
41 “Beika resi bubudo yi usika ourena di nemokori bi veisa, idu yabo rata yi nemokori bi de nidodi reisa? 42 Gokai ida dudu yi usika ourena rofu nigiya, ‘Dubu, na ferei kumo yi nemokori bubudo amedo mina moigida,’ ma ya kaya yi nemokori yabo rata amedo bi de veisa? Ofarosi amiye, yi nemokori yabo rata amedo mina siko moi etagae rigiya, mamo vei mona resi yi usika ourena di nemokori bubudo amedo mina moi etagae ri.
Yabo ma ini meko
(Mt 7.15–20; 12.33–35)
43 “Adina yabo buni yaku meko no de varededi, ma yabo no yaku ka meko buni de varededi. 44 Ye yabo yokoi yokoi bi ini meko dudu vei mama regiya. Imiye tafari fuka meko butu de regiya. Waini meko ka imiye yabo rofu butu de regiya.✡ 45 Amiye buni yaku ini ukari beika mokedo bi buni dada, vegu buni moi baedo, ma amiye no yaku ini ukari beika mokedo bi no dada, vegu no moi baedo, adina beika uka ideri makudo, bi ini vena yaku nido mini.✡
Yava rina amiye remanu
(Mt 7.24–27)
46 “Ya vene bi na rofu nidedi, ‘Varika amiye,’ idu beika resi na nida kana, bi de rededi? 47 Amiye tau na rofu baesi nai ago neidesi regedi, bi gokai kana amiye ya oteimagida. 48 Ina bi amiye yokoi yava akugamo kana, kono goesi guri iniye resi fore fafau ini yava moi are reyo. Kamini abata deyori, koru yaku nesi ini yava uyori, de moi kita reyo, adina mina yava bi aku mona reyo‡ dada. 49 Amiye kaere yaku nai ago neidesi de rego, bi amiye yokoi kana, kaere bi ini yava vasa fafau akuyo; abata yaku ini yava uyori, bi minari maka yareyo—ma ini uvaradauna bi no iniye!”
✡ 6:1 Deut 23.25 ✡ 6:3 1 Sam 21.1–6 ✡ 6:4 Lev 24.9 * 6:10 niyo; bura bedakai gubuyo resi niyo nufa. † 6:10 Bura bedakai ka ini vana idana kana nufa. ✡ 6:22 1 Pet 4.14 ✡ 6:23 2 Chr 36.16; Acts 7.52 ✡ 6:31 Mt 7.12 ✡ 6:39 Mt 15.14 ✡ 6:40 Mt 10.24–25; Jn 13.16; 15.20 ✡ 6:44 Mt 12.33 ✡ 6:45 Mt 12.34 ‡ 6:48 aku mona reyo; bura bedakai fore fafau akuyo nufa.