22
Iesu umuyegika di nirorotari rena
(Mt 26.1–5; Mk 14.1–2; Jn 11.45–57)
1 Beredi yeast de di irakuna ari bae kaira niyo. Mina ari di roka bi Ferei ebu rena irakuna.✡ 2 Ma Sei ma amiye utari naivo vene di varika vene ma ago gira oteimana vene bi sui dudu Iesu moisi umuyegedi di ida maina regamadi, adina bi amiye rofu ori reyadi.
Judas yaku Iesu siri regi yo niyo
(Mt 26.14–16; Mk 14.10–11)
3 Minari bi Satani yaku Judas, kaere ini roka Iscariot vo nigamadi, di ukari dui reyo. Ina ka bi Iesu di usi dina amiye 12 yokoi. 4 Kamini ina bi dadisi Sei ma amiye utari naivo vene di varika vene ma Sei nivakena yava di iya rena ourefeidena vene rofu bosi sina sina niyo gokai ida dudu Iesu siri rego mina. 5 Bi ada tora gade resi Judas rofu nitore reyadi fore magedi vo niyadi. 6 Ma mina venesa ini uka moi yokoi maka risi gokai siri rego di ida maina regi kora reyo ma amiye tau di fufuta rofu.
Iesu yaku Ferei ebu rena irakuna di iruku dogo reyo
(Mt 26.17–25; Mk 14.12–21; Jn 13.21–30)
7 Beredi yeast de di irakunari, Ferei ebu rena irakuna di mamoe mida ori sisika regi di meda baeyori, 8 Iesu yaku Peter ma John nifeidesi yomakai niyo: “Bosi Ferei ebu rena irakuna di iruku irigifa mina dogo refa.”
9 Kamini nikaitesi niyadi, “Yi ura bi goinari dogo regifa?”
10 Ma nikabai reyo, “Taoni ideri bogediri, bi mironari amiye yokoi koru urena uakaisi ya baku rego. Goina yavari dui rego, bi usi ka dui resi 11 yava biyaguna amiye nioteimafo, ‘Oteimana amiye yaku ya rofu niyo, Goina daiyutu bi nai usi dina venesa Ferei ebu rena irakuna di iruku irigifa?’ 12 Mina yava amiye yaku odorori daiyutu tora ya oteimago. Mina bi sena veika reyadi. Mironari uni iruku dogo refo.”
13 Ma feresi bi beika ago niyo kana mina veitao resi Ferei ebu rena irakuna di iruku dogo reyadi.
Varika amiye di irina iruku
(Mt 26.26–30; Mk 14.22–26; 1 Cor 11.23–25)
14 Kamini ini iruku irina meda nemoko moiyori, Iesu bi ini nifeidena venesa iruku irina sanari ameinu reyadi. 15 Resi bi ina vene rofu niyo, “Nai mokena tora bi vakoi gogo amesi mina Ferei ebu rena irakuna iruku irigifa, esika esika moina di budari! 16 Adina ya vene ya nida, na bi mina iruku dudusa de irigida bogo ini rama iniye Sei di ourefeidena amena sanari ogau nigo.”
17 Resi biyo moisi Sei rofu buni tora gade masi niyo, “Mina biyo moisi ya kaya ka rau refa. 18 Adina ya nida, na bi gua rofu* mina waini meko de irigida bogo Sei di ourefeidena amena sana okigo mamo.”
19 Kamini bi beredi be moisi Sei rofu buni tora gade masi uroki resi ina vene magasa niyo, “Mina bi nai roaita, ya dada ya maida. Mina na mokegi rebifa.” 20 Mina usi iri vau reyadiri, Iesu bi mina ida dudu biyo moisi niyo, “Mina biyo bi nai dava Sei di uka ago ruaka regi ya vene rofu rausi reyaka.✡
21 “Idu na siri rego amiye di vana bi nasa mina teiborori!✡ 22 Adina Sei yaku niyo kana Amiye di mida muyego, idu mina amiye rofu bi iriyeduka no iniye, kaere bi Amiye di mida siri rego.”
23 Kamini iniye iniye nikaitegasa nigi kora reyadi, “Mina bi kaere uni fogori yaku mina vegu rego?”
Kaere bi tora iniye di kayamo rena
24 Resi ini usi dina vene iniye kayamo reyadi kaere bi ini mokenari tora iniye.✡ 25 Ma Iesu yaku niyo, “Gagani gagani vene di kini yaku ini vene fafau ini vava moi raga resi ini vava dudu beika vegu rigedi amiye ini gabireri ago gira nisi iniye nigi ‘una bi uni vene di mokei vava amiye’ vo nidedi.✡ 26 Ye yi fogori bi makai de, idu kaere yi fogori bi amiye tora iniye bi keika iniye niyaine, ma yi ourefeidena amiye bi naivo naivo amiye kana niyaine.✡ 27 Adina kaere bi tora iniye, amesi iruku irido amiye ba naivo redo amiye? Amesi iruku irido amiye bi tora ba? Idu, na bi yi fogori naivo amiye kana.✡
28 “Nai uka maina regika nivegamori, ya vene bi nasa amegamadi. 29 Mina dada, nai Baba yaku na moi varika riyo kana, na ka ya vene moi varika rida. 30 Makai reyaka dada, ya bi nai teiborori ourefeidena amena sanari amesi nasa iruku ma koru irisi ya ka ourefeidena amena fata ameinu resi Israel vene di rubu 12 ourefeidegedi.”✡
Iesu yaku niyo Peter bi gabi ina nisui rego
(Mt 26.31–35; Mk 14.27–31; Jn 13.36–38)
31 Kamini Iesu yaku Peter rofu niyo, “Simon, na neide! Satani yaku Sei rofu usa niyo, yi uka maina regika nivego, ini mokena yaku yi uka mokena gira moi yaregedi, vo niyo. 32 Idu ya dada usa usa niyaka, yi mokena vari gira aena mina ga yareyaine, ye na rofu dairigiyari, bi yi asiyaka vene egira re.”
33 Idu Peter niyo, “Varika amiye, na bi yasa ka dibura sanari bosi vakoi muyegifa!”
34 Ma nikabai reyo, “Peter, ya rofu nida, kokoro gua raka nina koderi, bi uru regode na nisui regiya.”
Pausi, dura ma bainasi
35 Resi Iesu yaku ina vene rofu niyo, “Pausi de, dura de, ma tamaka de ya nifeideyakari, bi beika besa be moigedi bi mokeyadi?”✡
Nikabai regasa niyadi, “Beika yokoi de mokeyafa.”
36 Ma ina vene rofu niyo, “Gua kaere fore di pausi o dura nufa bi moi; ma kaere bainasi de, bi ini bou varuka mina sero resi yokoi voi re. 37 Makai ya nida bi Sei di ago ideri beika bura reyadi mina baesi vata niyainedi. Bi yomakai bura reyo, ‘Ina bi vegu no rededi venesa nikake reyadi,’ adina beika na dada bura reyadi bi baesi rama aego.”✡
38 Ina vene yaku kamini niyadi, “Varika amiye, ve kumo, bainasi remanu mini!”
Ma niyo, “Kaini!”
Iesu Olive yabo di omuna ikari usa usa niyo
(Mt 26.36–46; Mk 14.32–42)
39 Kamini Iesu yaku ini redo kana dadisi taoniri feresi Olive yabo di omuna ikari boyo. Ini usi dina vene ka inasa boyadi. 40 Mina gaganiri okigasa ina vene rofu niyo, “Usa usa nifa yi uka maina regika nivegi keto regedi baebu.”
41 Kamini inaike etagae risi boyo, fore moisi makugedi di maike kana, resi efuka odesi usa usa nigasa 42 niyo, “Baba, ya ura reisa vonisi, bi mina esika esika di biyo na rofu moi etagae rigiya. Idu, ya yaku yi beika mokeisa mina resi nai mokena dudu bi ga re.” 43 Kamini naivo naivo vima yokoi omari gutuna desi ina rofu ogau nisi egira reyo. 44 Ma Iesu ini uka bi esika yaku vata baeyo dada, usa usa ni yeiva regamori, bi ini mofa bi dava kana kono fafauri yaregamadi.†
45 Usa usa nigamo mina feresi dadisi ini usi dina vene rofu dairiyo. Varegamadiri, nesi baku reyo ma iriyeduka yaku no niyo. 46 Resi niyo, “Beika resi varededi? Dadisi usa usa nifa yi uka maina regika nivego baebu.”
Iesu bi moi gira reyadi
(Mt 26.47–56; Mk 14.43–52; Jn 18.1–11)
47 Iesu ago nigamori, bi amiye tau gade okiyadi ma Judas, kaere bi amiye 12 ri yokoi, bi amiye tau gade ourefeidei baesi Iesu fuka resi ina atafu are reyo. 48 Ye Iesu yaku nikaiteyo, “Judas, ya bi Amiye di mida fuka resi siri reisa ba?”
49 Kamini amiye kaere bi ina atafu beika vata nigo mina veyadiri, bi ina rofu niyadi, “Varika amiye, uni bainasi dudu ruda regifa ba?” 50 Ma yokoi yaku Sei ma amiye utari naivo amiye tora di moimai rei tavoi redo amiye di anema rama kuita resi nugai feideyo.
51 Idu Iesu yaku niyo, “Mina kana vegu bi kaini!” Resi mina naivo amiye di anema avaka moiyori, bi buni niyo.
52 Kamini Sei ma amiye utari naivo vene di varika vene ma Sei nivakena yava di iya rena ourefeidena vene ma tora vene, kaere bi moigika okiyadi, ina vene rofu niyo, “Ya vene bi duma duma amiye yokoi kana bainasi ma gai moisi baeyadi ba? 53 Ari neinei yasa Sei nivakena yavari amegamafari, bi de na moi gira reyadi. Idu gua bi yi ari—mukuna di vava ari.”✡
Peter yaku Iesu nisui reyo
(Mt 26.57–58, 69–75; Mk 14.53–54, 66–72; Jn 18.12–18, 25–27)
54 Kamini moi gira resi Sei ma amiye utari naivo amiye tora di yavari afei boyadi. Ma Peter bi egaima risi usi digamo. 55 Be vene yaku yava ida nefau di tobori ita orisi amei buru riyadi. Peter ka ina vene di fogori baesi ameinu reyo. 56 Kamini naivo rema ofi yokoi bi Peter ita atafuri ameinu regamo mina vei mama resi niyo, “Mina amiye ka inasa digamo amiye yokoi mini!”
57 Idu nisui resi niyo, “Rema, na na toto ina!”
58 Ma doba deri bi amiye yokoi yaku vesi niyo, “Ya ka bi ini asini yokoi!”
Idu Peter yaku niyo, “Na bi de.”
59 Ye meda nemoko yokoi kana ebu reyori, amiye yokoi yaku nigira resi niyo, “Rama iniye mina amiye ka bi inasa, adina ina ka bi Galilee amiye!”
60 Idu niyo, “Na na toto ya beika nisa bi!”
Mina niyori, bi evade kokoro raka niyo. 61 Ma Varika amiye ne kero resi Peter vei mona reyo. Ye Peter minari bi kamini Iesu beika vata nigo di ago niyo mina mokeyo, “Kokoro gua‡ raka nina koderi, uru regode na nisui regiya.” 62 Ye etofaro yakusi isaka no iniye iniye niyo.
Iesu nikurusi ubobo reyadi
(Mt 26.67–68; Mk 14.65)
63 Ma Iesu moi gira reyadi vene yaku nikurusi ubobo resi 64 ini nemoko fafa risi§ nikaitesi nigamadi, “Ya bi Sei di ago nido amiye vonisi, beika vata nigo una ni; kaere ya uyo ini roka ni.” 65 Ago no tora gade ina fafau nisi nifafana regamadi.
Iesu bi kanisoro vene di nemokori afei boyadi
(Mt 26.57–67; Mk 14.53–65; Jn 18.19–24)
66 Ari uveyori, bi amiye di kanisoro tora vene, ma Sei ma amiye utari naivo vene di varika vene, ma ago gira oteimana vene egogo resi Iesu afei bosi kota resi 67 niyadi, “Ya bi Keriso vonisi, bi una ni.”
Idu niyo, “Ya nigida vonisi, bi mokena vari gira de aegedi; 68 ma ya nikaitegida vonisi, bi ida yokoi dudu de na nikabai regedi.** 69 Idu gua ari gutuna Amiye di mida bi Sei Vava iniye di vana ramari amego.”
70 Ma ina tau vakoi yaku niyadi, “Ye ya bi Sei di mida ba?”
Ma niyo, “Ya yaku nidedi mina bi na.”
71 Ma niyadi, “Beika resi una bi mina ago di adina besa ni maina resifa? Uniye bi ini vena ago neideyafa mini.”
✡ 22:1 Ex 12.1–28 * 22:18 na bi gua rofu; bura bedakai mina ago nufa de. ✡ 22:20 Jer 31.31–34 ✡ 22:21 Ps 41.9 ✡ 22:24 Mt 18.1; Mk 9.34; Lk 9.46 ✡ 22:25 Mt 20.25–27; Mk 10.42–45 ✡ 22:26 Mt 23.11; Mk 9.35 ✡ 22:27 Jn 13.12–15 ✡ 22:30 Mt 19.28 ✡ 22:35 Mt 10.9–10; Mk 6.8–9; Lk 9.3; 10.4 ✡ 22:37 Is 53.12 † 22:44 Bura bedakai nanaka 43–44 nufa de. ✡ 22:53 Lk 19.47; 21.37 ‡ 22:61 gua; bura bedakai mina ago nufa de. § 22:64 Bura bedakai ka ini seira famasi nufa. ** 22:68 regedi; bura bedakai resi na erufugedi nufa.