7
Iesu ma ini dubuiyaka vene
1 Mina usi Iesu Galilee ri diga boga regamo. Judea gagani rofu nena bi ura de reyo, adina Jew vene yaku umuyegika maina regamadi. 2 Jew vene Karaga di irakuna di meda bi atafu niyori,✡ 3 Iesu ini dubuiyaka yaku niyadi, “Mina sana feresi Judea rofu bo, ye yi usi dina vene yaku ka yi beika reisa mina veyagane. 4 Adina amiye yokoi kaere ina ura redo iniye moi ogau rigo vonisi, bi suiri moimai de redo. Ya bi makai regiya, ye kono vene tora noibanu rofu ya kaya moi ogau ri!” 5 (Adina ini dubuiyaka ka ina rofu mokena vari gira de aegamadi.)
6 Kamini Iesu yaku niyo, “Nai meda rama bi okina kode, idu yi meda bi toga mini. 7 Kono tora noibanu vene bi ya gubuyo de regedi, idu na rofu bi gubuyo rededi, adina na yaku ini beika rededi vegu niokuda bi no dada. 8 Irakuna sanari bofa. Na bi mina irakuna sanari de bogida,* adina nai meda rama bi okina kode dada.” 9 Makai nisi Galilee ri ameyo.
Iesu Karaga di irakunari
10 Idu gabi ini dubuiyakasa irakuna sanari bogamadiri, erau de niyo, idu kiki dudu maka boyo. 11 Irakuna sanari Jew vene yaku maina regasa nikaiteyadi, “Ina bi goini?”
12 Ma amiye di fogori ina dada mumugu nigamadi. Bedakai yaku nigamadi, “Ina bi amiye buni,” idu bedakai yaku nikabai regamadi, “Ide, ina bi amiye ourefeidei no redo.” 13 Jew vene rofu ori reyadi, ye amiye yokoi yaku ina dada ago de niokugamo.
14 Iesu yaku irakuna utari Sei nivakena yava ideri bosi amiye oteimagi kora reyo. 15 Mina resi Jew vene tururu resi niyadi, “Mina amiye bi sikuru de reyo, idu gokai resi makai diba moiyo?”
16 Ye nikabai reyo, “Beika oteimaida bi diya naike nai oteimana, idu na nifeideyo amiye di. 17 Kaere amiye Sei di ura rena kana rego vonisi, bi diba nigo mina ago oteimaida bi Sei rofu dedo, o na kaya nai vava dudu sina nida. 18 Amiye kaere ini vava dudu ago nigo iniye ini roka moi odoro rigi redo, idu kaere yaku ina nifeideyo amiye di moi odoro rigi redo bi rama amiye, ma ini uka ideri bi ofa yokoi de amedo. 19 Moses yaku ago gira ya maro ba? Idu ya yokoi yaku mina ago gira de neidedo. Beika resi ya na umuyegika na maina rededi?”
20 Amiye tau gade yaku nikabai reyadi, “Ya bi vima nosa! Kaere yaku ya umuyegika ya maina redo?”
21 Ma nikabai reyo, “Na bi reremama yokoi reyakari, ya tau vakoi bi tururu reyadi. 22 Mina resi Moses yaku ago maro yi mida di roaita nugaraine. (Rama mina bi diya Moses rofu, idu yi tutubena vene rofu soka reyadi.) Kamini Sabati medari mida yokoi ini roaita nugadedi.✡ 23 Sabati medari mida di roaita nugagori, bi Moses di ago gira de odego; ye beika resi ya na rofu gubuyo rededi, adina na yaku Sabati medari amiye yokoi moi buni riyaka?✡ 24 Etofarori bi ga mokei no refa, idu rama dudu nirorotari refa.”
Ina bi Keriso ba?
25 Mina dada Jerusalem vene be yaku niyadi, “Mina amiye umuyegika maina rededi bi mini? 26 Vefo! Ariarari ago nido ma ina rofu ago yokoi de nidedi! Ourefeidena vene bi diba niyadi ina bi Keriso bi rama ba ide? 27 Idu Keriso degori, amiye yokoi diba de nigo ina bi goina rofu. Ma mina amiye goina gutuna soka reyo bi una una diba.”
28 Mina dada Iesu Sei nivakena yavari oteimagasa niogau regamo, “Ya ya diba na ma na goina rofu ka ya diba. Idu na bi nai vava dudu de deyaka. Amiye kaere na nifeideyo bi rama, ma ya bi ina ya toto. 29 Na bi ina diba, adina ina gutuna deyaka ma na nifeideyo.”
30 Ye moi gira regika maina reyadi, idu amiye yokoi ini vana dudu avaka de moiyo, adina ini meda bi okina kode dada. 31 Idu amiye tau gade mina egogo reyadiri, ina rofu mokena vari gira aesi niyadi, “Keriso soka regasa besa rebe rego, mina amiye yaku redo kana ba ide?”
Iya rededi vene bi Iesu moi gira regi nifeideyadi
32 Amiye tau gade yaku Iesu rofu mumugu nigamadi ma Pharisee vene mina ago neideyadi, ye Sei ma amiye utari naivo vene di varika venesa iya rededi vene nifeideyadi moi gira reyaganedi. 33 Ye Iesu niyo, “Na yasa bi de amei doba regida; gabi kaere na nifeideyo amiye rofu dairi digida. 34 Na maina regedi, idu baku de regedi, ma nai ameida sanari bi digi anua regedi.”
35 Ye Jew vene iniye iniye nikaiteyadi, “Mina amiye bi goidu digika redo ma de baku regifa? Ini mokena bi Greek vene di gagani uni amiye amededi sanari disi Greek vene oteimago ba? 36 Mina ago nidori, ini adina bi beika, ‘Na maina regedi, idu baku de regedi,’ ma ‘Nai ameida sanari bi digi anua regedi’?”
Vegu mana di koru
37 Irakuna metona meda isivagari, Iesu dadi are resi raka niyo, “Kaere bi koru vaido bi na rofu baesi koru gaga re.✡ 38 Kaere na rofu mokena vari gira aego, Sei di agori nido kana, ‘Vegu amedo koru ini uka meko gutuna koru kana rausi rei baego.’ ”✡ 39 Idu kaere ina rofu mokena vari gira aeyadi, bi Vima moigedi. Resi mina rofu ago niyo, adina mina ituari Vima† bi mana kode, Iesu bi ini roka moi odoro rina kode dada.
Amiye okuna
40 Amiye tau gade fogori bedakai yaku mina ago niyo neidesi niyadi, “Rama iniye mina amiye bi Sei di ago nido amiye!”‡
41 Bedakai yaku nigamadi, “Mina bi Keriso!”
Idu bedakai yaku nigamadi, “Rama iniye Keriso bi Galilee rofu de baego! 42 Sei di ago yaku nido Keriso bi David di tutubena ma Bethlehem ri vata nigo, David di amegamo rauturi.”✡ 43 Mina dada amiye okuyadi ina dada. 44 Be yaku ina moi gira regi ura reyadi, idu yokoi yaku ini vana dudu de avaka moiyadi.
Jew vene di ourefeidena vene mokena vari gira de aena
45 Kamini iya rena vene yaku Sei ma amiye utari naivo vene di varika vene ma Pharisee vene rofu baeyadiri, nikaiteyadi, “Beika resi afei baena de reyadi?”
46 Ma nikabai reyadi, “Amiye yokoi yaku ina kana de ago nido!”
47 Ma Pharisee vene yaku nikaiteyadi, “Ye ya vene rofu ka ofa niyo ba? 48 Ourefeidena vene be o Pharisee vene be yaku ina rofu mokena vari gira aeyadi ba de? 49 Idu mina amiye tau gade bi Moses di ago gira ina toto, ye Sei yaku kiraini nigo!”
50 Ini amiye yokoi, roka Nicodemus, kaere sena§ Iesu rofu boyo, ina vene rofu ago niyo,✡ 51 “Uni ago gira dada amiye yokoi kota rena koderi, bi ini ago di rama neidesi beika reyo baku rena kumo.”
52 Ma nikabai reyadi, “Ya ka Galilee rofu baeyo ba? Ya kaya Sei di agori vei mona refa Sei di ago nido amiye yokoi Galilee ri de baego.”**
Rema yokoi koa reyo ma veitao reyadi††
[ 53 Ma ina yokoi yokoi ini rautu neineiri diyadi.
✡ 7:2 Lev 23.34; Deut 16.13 * 7:8 Na bi mina irakuna sanari de bogida; bura bedakai Na bi gua mina irakuna sanari de bogida nufa. ✡ 7:22 Gen 17.10; Lev 12.3 ✡ 7:23 Jn 5.9 ✡ 7:37 Lev 23.36 ✡ 7:38 Ezek 47.1; Zech 14.8 † 7:39 Bura bedakai ka kikifa nufa. ‡ 7:40 Sei di ago nido amiye: 1.21 baku re. ✡ 7:42 2 Sam 7.12; Mic 5.2 § 7:50 sena; bura bedakai urusari nufa. ✡ 7:50 Jn 3.1–2 ** 7:52 Sei di ago nido amiye yokoi…de baego; bura yokoiri Sei di ago nido amiye…de baego nufa. †† 7:52 Bura bedakai mina nanaka, Jn 7.53—8.11, bi nufa de.